Fredrik Olausson

Karl-Gustav Fredrik Olausson (s. 5. lokakuuta 1966 Dädesjö, Ruotsi) on ruotsalainen entinen jääkiekkopuolustaja, joka toimii nykyään Elitserien-joukkue HV71:n apuvalmentajana. Hän pelasi NHL:ssä 1022 runkosarjaottelua tehoin 147+434=581. Jäähyminuutteja tuli 450. Olausson pelasi rightin puolelta.

Pelaajaura
Olausson oli Nybro IF:n kasvatti. Hän pelasi miesten peleissä jo 16-vuotiaana ensimmäisen kokonaisen kautensa Ruotsin I-divisioonassa. Olausson oli siellä toisella kaudellaan 1983–1984 Nybron tehokkain puolustaja tehoilla 8+14=22. Puolustajien pistepörssissä hän oli kymmenes. Kaudeksi 1984–1985 Olausson siirtyi sarjatasoa ylemmäs Elitserien-joukkue Färjestads BK:n riveihin. Hän teki tulokaskaudellaan tehot 5+12=17, ja oli joukkueensa tehokkain puolustaja Peter Anderssonin ja Håkan Nordinin kanssa. He olivat kolmen muun pelaajan kanssa Elitserienin puolustajien pistepörssin kahdeksansia. Winnipeg Jets varasi Olaussonin neljännellä kierroksella numerolla 81 NHL:n varaustilaisuudessa 1985. Hän pelasi Färjestadissa vielä kauden 1985–1986, joka päättyi mestaruuteen. Olausson valittiin kauden päätteeksi Elitserienin vuoden tulokkaaksi, Ruotsin tähdistökentälliseen ja Ruotsin vuoden junioripelaajaksi.

Kaudeksi 1986–1987 Olausson siirtyi NHL:ään ja hänet varanneen Winnipeg Jetsin joukkueeseen. Olaussonin tulokaskausi toi 72 ottelussa tehot 7+29=36. Hän pelasi Jetsissä vuoteen 1993 asti. Kausina 1988–1989 ja 1989–1990 Olausson oli joukkueensa tehokkain puolustaja. Hän teki kausina 1988–1989 ja 1991–1992 henkilökohtaisen yhden kauden piste-ennätyksensä 62 pisteellään. Joulukuussa 1993 Olausson kaupattiin seitsemännen kierroksen varauvuoron kanssa Edmonton Oilersiin vaihdossa kolmannen kierroksen varausvuoroon kesälle 1994. Hän aloitti kauden 1994–1995 itävaltalaisessa EC Ehrwaldissa NHL:n työsulun vuoksi. Kaudella 1995–1996 Oilers asetti Olaussonin siirtolistalle, josta Mighty Ducks of Anaheim nappasi hänet tammikuussa 1996. Saman vuoden marraskuussa Olausson kaupattiin Alex Hicksin kanssa Pittsburgh Penguinsiin vaihdossa Shawn Antoskiin ja Dmitri Mironoviin. Hän pelasi Penguinsissa vajaat kaksi kautta, kunnes palasi taas Mighty Ducksiin vapaana agenttina elokuussa 1998. Olausson oli kaudella 1998–1999 joukkueen tehokkain puolustaja tehoilla 16+40=56.

Olausson palasi kaudeksi 2000–2001 Eurooppaan ja siirtyi Sveitsin Nationalliga A:n SC Berniin. Hän oli tehoilla 12+15=27 joukkueen tehokkain puolustaja ja puolustajien pistepörssin kolmas. Olausson ilmoitti NHL-uransa lopettamisesta huhtikuussa 2000, mutta hän palasikin kaudeksi 2001–2002 takaisin NHL:ään ja siirtyi Detroit Red Wingsin riveihin. Hän voitti kauden päätteeksi Stanley Cupin vuonna 2002. Olausson oli lähellä voittaa sen toisen kerran peräkkäin kaudella 2002–2003, kun hän pelasi Mighty Ducks of Anaheimin riveissä. Mighty Ducks hävisi Stanley Cup -finaaleissa New Jersey Devilsille otteluvoitoin 4-3. 

Olausson lopetti pitkän NHL-uransa kevääseen 2003 ja hän palasi kaudeksi 2003–2004 kotimaahansa peräti 17 ulkomailla vietetyn kauden jälkeen. Olausson siirtyi HV71:n riveihin. Hän oli tehoilla 8+13=21 puolustajien pistepörssin yhdeksäs Luleå HF:n Johan Tellströmin kanssa. Olausson voitti keväällä 2004 Ruotsin mestaruuden. Hän oli pudotuspelien tehokkain puolustaja tehoilla 4+6=10. Kaudella 2004–2005 Olausson teki tehot 8+20=28, ja hän oli HV71:n tehokkain puolustaja ja pudotuspelien ulkopuolelle jääneen joukkueen toiseksi paras pistemies Johan Davidssonin kanssa. Olausson oli Elitserienin puolustajien pistepörssin kolmas Frölundan Tom Koiviston ja Timrån Teemu Aallon kanssa. Hän teki myös kaudella 2005–2006 28 pistettä ja oli puolustajien pistepörssin kolmas. Olausson palasi kaudeksi 2006–2007 Färjestads BK:hon. Hän kuitenkin sairastui joulukuussa 2006 ja leikattiin sen jälkeen kahdesti. Olausson lopetti uransa helmikuussa 2007 ja hänen päätökseensä vaikutti useat vaivat. 40-vuotias Olausson pelasi kauden aikana vain 12 ottelua tehoin 0+6=6.
Maajoukkue

Olausson edusti Ruotsia Salt Lake Cityn talviolympialaisissa 2002. Hän pelasi myös MM-kilpailuissa vuosina 1986 ja 1989, joista Olausson voitti MM-hopeaa vuonna 1986.

Vuosina 1985 ja 1986 Olausson pelasi alle 20-vuotiaiden MM-kilpailuissa sekä vuosina 1983 ja 1984 hän pelasi alle 18-vuotiaiden EM-kilpailuissa voittaen pronssia 1983.
Valmentajaura
Olausson on toiminut kaudesta 2009–2010 HV71:n apuvalmentajana.
Tilastot
 1982–1983  Nybro IF  Ruotsi I  31  4  4  8  12  –  –  –  –  – 1983–1984  Nybro IF  Ruotsi I  28  8  14  22  32  –  –  –  –  – 1984–1985  Färjestads BK  Elitserien  29  5  12  17  22  3  1  0  1  0        JMM  7  1  1  2  4 1985–1986  Färjestads BK  Elitserien  33  4  12  16  22  8  3  2  5  6        JMM  7  4  2  6  11                                 MM  10  1  0  1  4 1986–1987  Winnipeg Jets  NHL  72  7  29  36  24  10  2  3  5  4 1987–1988  Winnipeg Jets  NHL  38  5  10  15  18  5  1  1  2  0 1988–1989  Winnipeg Jets  NHL  75  15  47  62  32  –  –  –  –  –        MM  9  3  1  4  6 1989–1990  Winnipeg Jets  NHL  77  9  46  55  32  7  0  2  2  2  1990–1991  Winnipeg Jets  NHL  71  12  29  41  24  –  –  –  –  –  1991–1992  Winnipeg Jets  NHL  77  20  42  62  34  7  1  5  6  4 1992–1993  Winnipeg Jets  NHL  68  16  41  57  22  6  0  2  2  2 1993–1994  Winnipeg Jets  NHL  18  2  5  7  10  –  –  –  –  –    Edmonton Oilers  NHL  55  9  19  28  20  –  –  –  –  – 1994–1995  EC Ehrwald  ÖEL  10  4  3  7  8  –  –  –  –  –   Edmonton Oilers  NHL  33  0  10  10  20  –  –  –  –  – 1995–1996  Edmonton Oilers  NHL  20  0  6  6  14  –  –  –  –  –   Mighty Ducks of Anaheim  NHL  36  2  16  18  24  –  –  –  –  – 1996–1997  Mighty Ducks of Anaheim  NHL  20  2  9  11  8  –  –  –  –  –   Pittsburgh Penguins  NHL  51  7  20  27  24  4  0  1  1  0 1997–1998  Pittsburgh Penguins  NHL  76  6  27  33  42  6  0  3  3  2 1998–1999  Mighty Ducks of Anaheim  NHL  74  16  40  56  30  4  0  2  2  4 1999–2000  Mighty Ducks of Anaheim  NHL  70  15  19  34  28  –  –  –  –  – 2000–2001  SC Bern  NLA  43  12  15  27  28  4  1  4  5  0 2001–2002  Detroit Red Wings  NHL  47  2  13  15  22  21  2  4  6  10        OK  4  0  0  0  2  2002–2003  Mighty Ducks of Anaheim  NHL  44  2  6  8  22  1  0  0  0  0 2003–2004  HV71  Elitserien  45  8  13  21  44  19  4  6  10  26  2004–2005  HV71  Elitserien  41  8  20  28  40  –  –  –  –  – 2005–2006  HV71  Elitserien  46  7  21  28  26  7  0  3  3  4 2006–2007  Färjestads BK  Elitserien  12  0  6  6  6  –  –  –  –  – 16 kautta  yhteensä  NHL  1022  147  434  581  450  71  6  23  29  28 6 kautta  yhteensä  Elitserien  206  32  84  116  160  37  8  11  19  36 1 kausi  yhteensä  Nationalliga A  43  12  15  27  28  4  1  4  5  0
Lähteet

Viitteet

Luokka:Ruotsalaiset jääkiekkoilijat
Luokka:Ruotsalaiset jääkiekkovalmentajat
Luokka:Winnipeg Jetsin (1972–1996) varaamat pelaajat
Luokka:Vuonna 1966 syntyneet
Luokka:Elävät henkilöt